Mercedes-Benz giver C-klassen stød – nu kommer den på strøm

Mercedes-Benz har løftet lidt af sløret for endnu et vigtigt skridt i deres elbilsstrategi – en elektrisk C-klasse. Og nej, det er ikke bare en faceliftet EQC med et nyt emblem. Det her er den rigtige elektriske arvtager til en af mærkets mest populære modeller.

Den elektriske C-klasse bygges på den nye MB.EA-platform, som vi allerede har set i GLC EQ. Hvor den gamle C-klasse stadig holder liv i forbrændingsmotoren med et facelift, bliver C-Class EQ ren el fra start til slut. Og her er der skruet op for både teknik, plads og attitude.

Med længere akselafstand og bredere spor end den nuværende C-klasse, lover Mercedes bedre plads til både ben og hoveder på bagsædet – noget mange har savnet i de tidlige EQ-sedaner. Bagagerummet vokser også, og som ekstra bonus kommer der frunk til opladningskablerne.

Hvor EQS og EQE gik efter det strømlinede og nærmest anonyme look, går Mercedes nu i den modsatte retning. Den elektriske C-klasse får en front, der ligner storebror GLC: lodret, selvsikker og udstyret med den nye, belyste “Iconic Grill”. I GLC består den af hele 942 små lysende firkanter – forvent det samme blikfang på C-klassen.

Rækkevidde og kræfter

Hvor GLC EQ topper ved 700 kilometer, hævder Mercedes, at C-Class EQ kan strække sig helt op til 800 kilometer på en opladning – takket være den mere aerodynamiske karrosseri. Batteriet er et 94,5 kWh NMC. Og kræfter bliver der også at hente: to elmotorer med en samlet effekt på 360 kW – svarende til 482 hestekræfter – i den firehjulstrukne udgave. Senere kommer også en billigere, baghjulstrukken variant for dem, der kan nøjes med lidt mindre punch.

Opladningen bliver lige så imponerende: op til 400 kW, hvilket gør det muligt at tanke mange hundrede kilometer på under et kvarter, hvis laderen ellers kan følge med.

Stationcar-fans må dog stadig kigge forgæves. Mercedes holder fast i, at den elektriske C-klasse kun kommer som sedan. Vil man have en elektrisk kombi med stjerne på fronten, er det CLA Shooting Brake, der er svaret.

Vi har endnu ikke fået en officielt bekræftet præcis dato, men flere kilder og melding fra Mercedes tyder på, at den elektriske C-klasse kommer i 2026.

Mercedes-Benz giver C-klassen stød – nu kommer den på strøm